Gauteng-man verkrag glo vrou ná hy haar raakryArgieffoto ŉ 31-jarige man van Kempton Park in Gauteng is in hegtenis geneem nadat hy glo ŉ vrou van dié dorp verkrag het oomblikke nadat hy haar raakgery het en onderneem het om haar hospitaal toe te neem. Wilfred Kgasago, woordvoerder van die Ekurhuleni-metropolisie (EMPD), sê die man is Woensdag in hegtenis geneem ná die beweerde voorval verlede naweek. Volgens Kgasago het die 31-jarige man die voetganger Saterdag in CR Swartweg met sy Volkswagen Golf raakgery. “Die verdagte het na bewering onderneem om slagoffer, wat matige beserings opgedoen het, na die hospitaal te neem,” sê hy. “Die verdagte het volgens haar egter na ŉ oop veld naby die Dries Niemandt-stadion gery waar hy haar verkrag het.” Die slagoffer beweer die verdagte het haar hierna weer in die motor ingeboender en met haar na sy woonstel in Klipfontein View in Midrand gery waar hy haar glo weer verkrag het. Kgasago sê die Ekurhuleni-metropolisie het die polisie vroeër die week na die verdagte se woonstel vergesel, maar hy was nie tuis nie. Sy motor was glo ook nie in die kompleks geparkeer nie. Die Ekurhuleni-metropolisie het die kompleks Woensdag weer besoek waarna die man deur die slagoffer uitgeken is en in hegtenis geneem is. Die 31-jarige verdagte is tans in polisieaanhouding in Kempton Park. Hy sou vandag [12 April] in die landdroshof in Kempton Park verskyn op aanklag van onder meer verkragting.